b'\n_START_ARTICLE_\nHart Crane\n_START_SECTION_\nJoventut\n_START_PARAGRAPH_\nHart Crane nasqu\xc3\xa9 a Garrettsville (Ohio), on el seu pare Clarence no gaud\xc3\xad de l\'\xc3\xa8xit econ\xc3\xb2mic de la seva invenci\xc3\xb3 dels caramels Life Savers, per haver venut la patent per 2.900 d\xc3\xb2lars abans que la marca assol\xc3\xads popularitat. Amb la invenci\xc3\xb3 de nous dol\xc3\xa7os va comen\xc3\xa7ar a acumular diners per la venda de les seves barretes de xocolata. Els seus pares tenien baralles cont\xc3\xadnues, i a comen\xc3\xa7aments d\'abril de 1917 es varen divorciar. Durant aquell any Hart va deixar l\'institut i es va mudar a la ciutat de Nova York, prometent als seus pares que un dia estudiaria a la Universitat de Col\xc3\xbambia. Els seus pares, ocupats amb el seu divorci, estaven disgustats amb ell, qui comen\xc3\xa7\xc3\xa0 treballant en publicitat, traslladant-se a diferents pisos d\'amics a Manhattan. Entre 1917 i 1924 va anar alternant la vida a Nova York i Cleveland, treballant de publicista i a la f\xc3\xa0brica del seu pare. Les cartes de l\'escriptor mostren la seva predilecci\xc3\xb3 per Nova York, on es localitza geogr\xc3\xa0ficament bona part de la seva poesia._NEWLINE_Durant la d\xc3\xa8cada del 1920, algunes revistes liter\xc3\xa0ries de poca tirada per\xc3\xb2 influents publicaren alguns dels seus poemes l\xc3\xadrics, garantint-la cert respecte enter l\'avantguarda nord-americana, especialment a partir del seu primer llibre, White Buildings (1926). Aquest volum cont\xc3\xa9 bona part dels seus poemes m\xc3\xa9s coneguts, com s\xc3\xb3n For the Marriage of Faustus and Helen i Voyages. Ambd\xc3\xb3s poemes er\xc3\xb2tics fan refer\xc3\xa8ncia a la seva relaci\xc3\xb3 amb Emil Opffer, un mariner mercant dan\xc3\xa8s. El primer d\'ells forma part de la seva cerca d\'unificar la modernitat amb sentiments que no siguin exclusivament de desesperaci\xc3\xb3. La imatge que Crane tenia del poeta estatunidenc T.S. Eliot anava \xc3\xadntimament unida a aquesta idea de negativitat. Tot i que admirava la seva obra, de The Waste Land digu\xc3\xa9 que estava "tan fotudament mort", un carrer\xc3\xb3 sense sortida i la negaci\xc3\xb3 de veure "certs esdeveniments i possibilitats espirituals". Aix\xc3\xad doncs, la seva obra seria unir aquesta visi\xc3\xb3 espiritual a la poesia, per tal de crear "una s\xc3\xadntesi m\xc3\xadstica d\'Am\xc3\xa8rica."_NEWLINE_Aquesta ambici\xc3\xb3 de sintetitzar l\'esperit americ\xc3\xa0 s\'expressa principalment en la seva obra m\xc3\xa9s coneguda, The Bridge (\xe2\x80\x9cEl Pont\xe2\x80\x9d, publicat el 1930), que pret\xc3\xa9n ser un contrapunt a The Waste Land. El s\xc3\xadmbol que Crane fa servir en l\'obra \xc3\xa9s el Pont de Brooklyn. El mecenes Otto H. Kahn va donar a Crane 2000 d\xc3\xb2lars per finan\xc3\xa7ar la seva obra.\n_START_SECTION_\nViatges\n_START_PARAGRAPH_\nUn cop la fam\xc3\xadlia Opffer el va fer fora de casa seva, va marxar a Par\xc3\xads el 1929 sense poder solucionar els seus problemes personals. A finals de la d\xc3\xa8cada del 1920 el seu alcoholisme va empitjorar notablement. A la capital francesa els editors Harry Crosby i Caresse Crosby de l\'editorial Black Sun Press li van oferir resid\xc3\xa8ncia a la seva casa de camp a Ermenonville, anomenada Le Moulin du Soleil. En aquest indret va poder acabar la primera versi\xc3\xb3 de la part \xe2\x80\x9cCape Hatteras\xe2\x80\x9d, una de les parts claus del poema. A finals de juny Crane va tornar del sud de Fran\xc3\xa7a a Par\xc3\xads. Harry anot\xc3\xa0 al seu diari \xe2\x80\x9cHart C. ha tornat de Marsella on se n\'ha anat al llit amb els seus trenta mariners i ha comen\xc3\xa7at a beure Cutty Sark.\xe2\x80\x9d Crane s\'emborratx\xc3\xa0 al Caf\xc3\xa9 Select i comen\xc3\xa7\xc3\xa0 una baralla amb els cambrers sobre diners que debia. El propietari del bar avis\xc3\xa0 a la policia parisenca, amb qui tamb\xc3\xa9 es barall\xc3\xa0. Va ser tancat a la pres\xc3\xb3 de La Sante durant sis dies i reb\xc3\xa9 una multa de 800 francs. Crosby li va pagar la fian\xc3\xa7a i li va prestar diners per tornar als Estats Units. De retorn a casa va poder acabar The Bridge, tot i que els cr\xc3\xadtics foren molt severs amb ell, i caigu\xc3\xa9 en una depressi\xc3\xb3._NEWLINE_Crane va visitar M\xc3\xa8xic de 1931 a 1932 amb suport econ\xc3\xb2mic d\'una Beca Guggenheim. Si m\xc3\xa9s no, va continuar addicte a la beguda i pat\xc3\xad temporades alternants de depressi\xc3\xb3 i exc\xc3\xa9s. Despr\xc3\xa9s que Peggy Cowley es divorci\xc3\xa9s del seu amic Malcolm Cowley, es va ajuntar amb Crane. Se suposa que va ser la seva \xc3\xbanica parella heterosexual. L\'obra The Broken Tower (\xe2\x80\x9cLa torre trencada\xe2\x80\x9d), un dels seus darrers poemes, sorg\xc3\xad de la inspiraci\xc3\xb3 d\'aquesta \xc3\xa8poca. Crane es sentia un fracassat per retornar a amants homosexuals malgrat la seva relaci\xc3\xb3 amb Peggy Cowley._NEWLINE_Al vaixell de vapor Orizaba, tornant a Nova York, va rebre una pallissa per insinuar-se a un membre mascul\xc3\xad de la tripulaci\xc3\xb3. Just abans del migdia del 27 d\'abril de 1932 Crane es va su\xc3\xafcidar llen\xc3\xa7ant-se al Golf de M\xc3\xa8xic, com testimoniaren els seus amics, ja que no havia deixat cap nota de su\xc3\xafcidi, per\xc3\xb2 havia dit a diverses persones \xe2\x80\x9cAd\xc3\xa9u a tothom!\xe2\x80\x9d. El seu cos mai no ha estat trobat, i a la tomba del seu pare fou inscrit \xe2\x80\x9cHarold Hart Crane, 1899-1932, perdut al mar.\n_START_SECTION_\nAl cinema\n_START_PARAGRAPH_\nL\'actor James Franco ha produ\xc3\xaft una adaptaci\xc3\xb3 cinematogr\xc3\xa0fica titulada The Broken Tower (2011).'